ยอดนำเข้าแอลพีจีปีหน้าพุ่งเดือนละ1แสนตัน
โพสต์ทูเดย์-ปตท.-พลังงานกุมขมับยอดนำเข้าแอลพีจีปีหน้าพุ่งเดือนละ1แสนตันหวั่นคลังสำรองล้นเร่งหาทางออก
8 ธ.ค. 2552

โพสต์ทูเดย์-ปตท.-พลังงานกุมขมับยอดนำเข้าแอลพีจีปีหน้าพุ่งเดือนละ1แสนตันหวั่นคลังสำรองล้นเร่งหาทางออก
   แหล่งข่าวจากกระทรวงพลังงาน  เปิดเผยว่า แนวโน้มการนำเข้าก๊าซหุงต้ม(แอลพีจี)ในปี 2553 จะสูงขึ้นถึงเดือนละ 1 แสนตันแน่นอน หลังโรงแยกก๊าซธรรมชาติแห่งที่ 6 ของบริษัทปตท. ถูกศาลฯสั่งระงับการดำเนินโครงการส่งผลให้ไม่สามารถผลิตแอลพีจีออกมาทดแทนการนำเข้าได้ตามเป้าหมายที่กำหนดไว้ แต่ปัญหาที่กระทรวงพลังงานเป็นห่วงคือความสามารถในการจัดเก็บปริมาณแอลพีจีที่เขาบ่อยารับได้แค่ 6 หมื่นตันเท่านั้น ในขณะที่ปริมาณความต้องการอยู่ในระดับ 1 แสนตันขึ้นไป
   ทั้งนี้ที่ผ่านมาในช่วงที่การนำเข้าแอลพีจีสูงมากกว่า 6 หมื่นตัน ทางปตท.จะใช้วิธีการนำเรือบรรทุกแอลพีจีลอยลำอยู่บริเวณทะเลใกล้กับคลังแอลพีจีที่เขาบ่อยา จ.ชลบุรีซึ่งมีค่าใช้จ่าย รวมทั้งมีข้อจำกัดของจำนวนเรือที่ลอยในทะเลด้วย ซึ่งในประเด็นนี้ทางกรมธุรกิจพลังงานอยู่ระหว่างการหาแนวทางแก้ไขปัญหา เพื่อป้องกันไม่ให้เกิดปัญหาการขาดแคลนแอลพีจีในอนาคต
   อย่างไรก็ตามในช่วง 11 เดือนที่ผ่านมา ไทยต้องนำเข้าแอลพีจีมาแล้ว กว่า 6 แสนตัน  เทียบกับการนำเข้าแอลพีจตลอดปี 2552 อยู่ที่ 4.46 แสนตัน เท่านั้น ซึ่งแนวโน้มการนำเข้าแอลพีจีเริ่มสูงขึ้นต่อเนื่อง  และจะทำให้ค่าใช้จ่ายการนำเข้าแอลพีจีของกองทุนน้ำมันเชื้อเพลิงสูงขึ้นตามไปด้วย  จากปัจจุบันที่มีภาระจ่ายชดเชยเฉลี่ยเดือนละ 1,100 ล้านบาท ยังไม่รวมภาระการนำเข้าแอลพีจีที่สะสมไว้ในปี 255 มียอดรวมอยู่ 4,000 กว่าล้านบาท  
   นายสรัญ  รังคสิริ   ผู้ช่วยกรรมการผู้จัดการใหญ่การตลาดพาณิชย์และต่างประเทศ บริษัท ปตท.  กล่าวว่า คลังเก็บแอลพีจีไม่ได้สร้างมาเพื่อรองรับปริมาณการนำเข้าจำนวนมาก แต่เป็นคลังที่เตรียมเก็บไว้เพื่อการส่งออกเท่านั้น  จึงมีข้อจำกัดในเรื่องความสามารถในการจัดเก็บ  ซึ่งปีหน้าปริมาณการนำเข้าแอลพีจีจะสูงถึงเดือนละ 1 แสนตัน  หลังโรงแยกก๊าซฯแห่งที่6 เดินหน้าต่อไม่ได้ ก็ต้องวิธีอื่นๆในการจัดเก็บสำรองแอลพีจี โดยอยู่ระหว่างการหารือกับกระทรวงพลังงาน เพื่อเตรียมแผนรองรับไว้